**Suomen kielen ja kirjallisuuden koe, 7. luokka**

**Nimi: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Arvosana: \_\_\_\_\_\_\_\_\_\_\_\_\_\_\_**

 **Pisteet: \_\_\_\_\_\_\_ / 138**

**1. Alleviivaa tekstistä substantiivit. Merkitse niiden yläpuolelle, ovatko ne erisnimiä (E) vai yleisnimiä (Y). Korjaa mahdolliset kielivirheet.**

elokuvan syntymaana pidetään ranskaa. siellä lumiéren veljekset onnistuivat ensimmäistä kertaa tallentamaan liikkuvaa kuvaa filmille vuonna 1895. esikoisteoksen nimi oli työläiset lähtevät tehtaasta. muutaman kymmenen sekunnin pituisessa elokuvassa näytettiin ihmisiä, jotka kävelivät iltapäivällä pois työpaikaltaan. samana vuonna kuvattu juna saapuu asemalle oli melkoinen sensaatio. katsojat hyppivät alas elokuvateatterina toimineen kahvilan penkeiltä luulleessaan, että juna syöksyy heidän päälleen.

 **/22**

**2. Alleviivaa tekstistä kaikki adjektiivit ja jaottele ne oikeisiin vertailumuotoihin: positiivi eli perusaste (P), komparatiivi (K) ja superlatiivi (S).**

Vaikka Ranska voi olla ylpeä Lumiéren veljeksistään, joidenkin mielestä suurin kunnia elokuvan ihmeellisestä synnystä kuuluu nerokkaalle tiedemiehelle Thomas Alva Edisonille. Huippuälykäs Edison ei ainoastaan keksinyt hehkulamppua vaan kehitti myös kummallisen kinetoskoopin, lamppua hullunkurisemman vempaimen, josta saattoi pientä vipua pyörittämällä katsella nopeita kuvia. Edison kehitti uudesta laitteestaan myös hienomman version, jonka kuulokkeista innokkaalle katselijalle soitettiin kuvien kanssa samanaikaista ääntä.

Ehdottomasti merkittävin Edisonin elokuvakeksinnöistä oli elokuvastudio. Se oli valtava, pyöreä rakennelma keksijän suurella pihamaalla. Siellä Edison kuvasi vuonna 1894 uskollisimman avustajansa Fred Ottin muhkean aivastuksen. *Aivastus* oli teoriassa samanlainen kuin Lumiérien maineikkaammat elokuvat, mutta viisaiden ranskalaisten kehittyneempi tekniikka veti pidemmän korren niin, että vasta heidän arvokkaat saavutuksensa olivat todellisia elokuvia.

 **/13**

**3. Alleviivaa tekstistä kaikki pronominit.**

Elokuvien kuuluisin salainen agentti on itse Agentti 007 eli James Bond, joka on seikkaillut jo yli 20 elokuvan päähenkilönä. Kaikki Bond-elokuvat sisältävät samanlaisia aineksia: voittamattoman päähenkilösankarin, takaa-ajoja, taisteluita, hienoa tekniikkaa ja kauniita naisystäviä ja -vihollisia. Me Bondien ystävät haluammekin, että elokuvien juoni noudattaa tiettyä kaavaa, mikä tarkoittaa taattua Bond-laatua.

Alun perin tämä salainen agentti on seikkaillut kirjan sivuilla, sillä hän on kirjailija Ian Flemingin luoma sankari. Elokuvat tulivat kuitenkin tunnetummiksi kuin kirjat. Tämä johtuu varmasti tarinoiden elokuvallisuudesta ja siitä, että Bond-elokuvia käytiin kuvaamaan massaelokuvien ja erityisesti television syntyaikoihin. Ensimmäinen Bond-elokuva, joka on nimeltään Salainen agentti 007 ja tohtori No, filmattiin jo 1962. Tämän elokuvan pääroolissa näytteli ehkä kuuluisin Bond-näyttelijä, Sean Connery. Hänen jälkeensä Bondin tyylikkääseen olemukseen ovat asettuneet esimerkiksi Roger Moore ja Pierce Brosnan. Nykyisin 007:nä esiintyy Daniel Craig, joka on näytellyt monissa muissakin elokuvissa. Suureksi tähdeksi hän on kuitenkin noussut salaisena agenttina.

Seuraavan James Bondin seikkailun pitäisi ilmestyä vuonna 2020. Se tulee olemaan 25. virallinen Bond-elokuva.

 **/17**

**4. Merkitse tekstin jokaisen nominin ja taipumattoman sanan yläpuolelle sen sanaluokka. Käytä lyhenteitä S (substantiivi), A (adjektiivi), N (numeraali), P (pronomini) ja T (taipumaton sana eli partikkeli). Merkittäviä sanoja on 71. Lähdemerkintää ei tarvitse ottaa huomioon.**

Oli kitarasoolon vuoro. Tai ei soitin mikään kitara edes ollut, vaan vanhasta kanteleesta viritelty ja mikrofonein vahvistettu soittopeli, jonka Ahti nyt nosti polvilleen. Hän ummisti silmänsä, hymyili ja antoi mennä. Ensimmäinen sointu viilsi ilman halki, repäisi taivaan laidasta laitaan, kuulijat haukkoivat henkeään ja osa taisi pyörtyäkin. Ainoastaan eturivin tummasilmäinen tyttö istui tyynenä Ahdin sormien juostessa otelaudalla. Sävelet kiisivät ensin korkealle ja kaartoivat sitten rajuun syöksykierteeseen, joka oikeni vasta juuri ennen pakkolaskua. Yleisö ulvoi ja huusi. Oppilaat riemusta, opettajat kauhusta. Ahti käänsi soitintaan niin, että auringonsäteet heijastuivat sen kannesta suoraan eturivin tytön silmiin. Tytön huulille nousi hymy.

Lyhennetty ja muutettu katkelma Timo Parvelan romaanista *Tuliterä*. **/71**

**5. Kirjoita virkkeitä, joissa jokaisessa käytät vaadittuja asioita.**

1. Kirjoita virke, jossa käytät yhtä komparatiivi- ja yhtä superlatiivimuotoa. Alleviivaa kyseiset muodot.

2. Kirjoita virke, jossa käytät vähintään kolmea eri sijamuotoa. Alleviivaa sijamuodot ja nimeä ne.

3. Kirjoita virke, jossa käytät kolmea eri taipumatonta sanaa. Alleviivaa ne.

4. Kirjoita virke, jossa käytät sekä perus- että järjestyslukua. Nimeä luvut oikein.

5. Kirjoita virke, jossa käytät relatiivipronominia. Alleviivaa se ja ympyröi sen korrelaatti.

 **/15**